|  |
| --- |
| Anexăla Metodologia de analizăa impactului de reglementare **Actul de analiză a impactului de reglementare la Proiectul Legii contabilității**  |
| **Titlul analizei impactului** | PROIECTUL LEGII CONTABILITĂŢII ELABORAT ÎN BAZA DIRECTIVEI 2013/34/UE A PARLAMENTULUI EUROPEAN ȘI A CONSILIULUI DIN 26 IUNIE 2013 PRIVIND SITUAȚIILE FINANCIARE ANUALE, SITUAȚIILE FINANCIARE CONSOLIDATE ȘI RAPOARTELE CONEXE ALE ANUMITOR TIPURI DE ÎNTREPRINDERI, DE MODIFICARE A DIRECTIVEI 2006/43/CE A PARLAMENTULUI EUROPEAN ȘI A CONSILIULUI ȘI DE ABROGARE A DIRECTIVELOR 78/660/CEE ȘI 83/349/CEE ALE CONSILIULUI, PUBLICATĂ ÎN JURNALUL OFICIAL AL UNIUNII EUROPENE NR. L 182/19 DIN 29 IUNIE 2013 |
| **Data:** | 08.02.2017 |
| **Autoritatea administraţiei publice autor:** |  Ministerul Finanțelor |
| **Subdiviziunea:** |  Direcția reglementarea contabilităţii şi auditului în sectorul corporativ |
| **Persoana responsabilă şi informaţia de contact:** |  Lidia Foalea, Şef al Direcţiei reglementarea contabilităţii şi auditului în sectorul corporativTelefon: 022 26 27 62 |
| **Componentele analizei impactului de reglementare** |
| **1. Stabilirea complexităţii analizei impactului de reglementare** |
| **Criteriul** | **Punctajul (de la 1 la 3)** |
| Nivelul de interes public faţă de intervenţia propusă | 3 |
| Gradul de inovaţie al intervenţiei propuse | 2 |
| Mărimea potenţialelor impacturi ale iniţiativei propuse | 2 |
| TOTAL | 7 |
| Argumentarea/descifrarea succintă a punctajului atribuit: 1. Este un nivel de interes public înalt faţă de intervenția propusă, deoarece noile reglementări conținute în proiectul Legii contabilității se vor aplica practic tuturor categoriilor de entități înregistrate în Republica Moldova și anume: persoanelor juridice care desfășoară activitate de întreprinzător, indiferent de tipul de proprietate şi forma juridică de organizare; autorităților/instituțiilor cu excepția celor bugetare; reprezentanțelor permanente şi filialelor entităților nerezidente; organizațiilor necomerciale și reprezentanţelor entităților nerezidente; persoanelor fizice care desfăşoară activitate de întreprinzător, cu excepția titularilor patentei de întreprinzător; persoanelor fizice care desfășoară activitate profesională în sectorul justiției (notari, avocaţi, executori judecătoreşti, mediatori, administratori autorizați, experți judiciari, traducători/interpreți autorizați) și birourilor înfiinţate de acestea. Prin urmare, noile reglementări prezintă interes pentru mediul de afaceri, instituțiile statului și pentru societate în general. 2. La moment acest domeniu este reglementat prin Legea contabilităţii nr.113-XVI  din  27.04.2007, republicată în Monitorul Oficial nr.27-34/61 din 07.02.2014 (în continuare Legea nr.113-XVI  din  27.04.2007). Intervenţia vine cu unele inovaţii, care modifică unele prevederi din reglementările de bază existente în prezent în Republica Moldova. Elaborarea proiectului Legii contabilităţii reprezintă unul din angajamentele asumate prin semnarea Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, ratificat prin Legea nr. 112 din 2 iulie 2014 (în continuare Acordul de Asociere). Prin ratificarea Acordului de Asociere, Republica Moldova și-a asumat angajamentul de a transpune în legislația națională prevederile acquis-ului communautaire în domeniul contabilității și auditului. Potrivit Anexei II la Capitolul 3 „Dreptul societăților comerciale, contabilitate și audit și guvernanța corporativă” din Titlul IV al Acordului de Asociere urmează a fi transpuse următoarele documente:* Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului, publicată în Jurnalul Oficial al Uniunii Europene nr. L 182/19 din 29 iunie 2013 (denumită în continuare Directiva 2013/34/UE).
* Regulamentul (CE) NR. 1606/2002 al Parlamentului European și a Consiliului din 19 iulie 2002 privind aplicarea standardelor internaționale de contabilitate, publicată în Jurnalul Oficial al Comunităților Europene nr. L 243/1 din 11 septembrie 2002.

3. Adoptarea proiectului Legii contabilității nu va influența negativ activitatea entităților la care se referă şi a mediului de afaceri.  |
| **2. Definirea problemei** |
|  *Legea nr. 113-XVI  din  27.04.2007 nu reflectă transpunerea unor părți importante din acquis-ul communautaire. Printre acestea se pot exemplifica:* 1) Actualmente, nu există dispoziții în legislația națională privind categoriile de entități și grupuri pentru scopuri de contabilitate și raportare financiară. Cerințele de raportare financiară, inclusiv conținutul notelor explicative la situațiile financiare, cerințele privind auditul pentru diferite tipuri de entități și grupuri nu corespund dispozițiilor Directivei 2013/34/UE. Odată cu implementarea Legii contabilității noi, entitățile vor fi grupate conform prevederilor Directivei 2013/34/UE. Clasificarea entităților conform proiectului de lege se face strict în scopul ținerii contabilității și raportării financiare.**Tabel: Clasificarea entităților și grupurilor conform proiectului de lege**

|  |  |  |
| --- | --- | --- |
| **Categorii de entități și grupuri** | **Criterii de clasificare** | **Entități la data de 01/01/2016** |
| Entitate micro | (a) totalul activelor ≤ 5 600 000 lei(b) veniturile din vînzări ≤ 11 200 000 lei(c) numărul mediu al salariaților în perioada de gestiune ≤10 | **46 856** |
| Entitate mică / grup mic | (a) totalul activelor ≤ 63 600 000 lei(b) veniturile din vînzări ≤ 127 200 000 lei(c) numărul mediu al salariaților în perioada de gestiune ≤ 50 | **3 838** |
| Entitate mijlocie / grup mijlociu | (a) totalul activelor ≤ 318 000 000 lei(b) veniturile din vînzări ≤ 636 000 000 lei(c) numărul mediu al salariaților în perioada de gestiune ≤ 250 | **510** |
| Entitate mare / grup mare | (a) totalul activelor ≥ 318 000 000 lei(b) veniturile din vînzări ≥ 636 000 000 lei(c) numărul mediu al salariaților în perioada de gestiune ≥250 | **79** |
|  |  | **51 283** |

 Adoptarea proiectului Legii contabilității nu va influența numărul entităților care vor ține contabilitatea în partidă simplă sau dublă. Proiectul prevede o clasificare a entităților, conform criteriilor menționate în tabelul de mai sus, iar în dependență de aceasta diferite categorii de entități vor întocmi seturi diferite de situații financiare. Totodată în dependență de mărimea entităților vor crește cerințele de dezvăluire a informațiilor în situațiile financiare, ceea ce nu este asigurat prin Legea nr.113-XVI  din  27.04.2007.2) La moment, prevederile privind regulile alternative de evaluare a unor elemente contabile nu sunt incluse în Standarde Naționale de Contabilitate (în continuare - SNC), în schimb SNC permit aplicarea unor Standarde Internaționale de Raportare Financiară (în continuare - IFRS) pentru evaluarea alternativă, fapt care creează entităților dificultăți în aplicarea acestor reguli și, în unele cazuri, contravin Directivei 2013/34/UE.3) Actualmente, chiar dacă cerințele de publicare a situațiilor financiare sunt transpuse în Legea contabilității și Serviciul Informațional al Situațiilor Financiare a fost creat pe lângă Biroul Național de Statistică, acesta nu funcționează conform prevederilor legale din cauza lipsei de finanțare adecvată pentru echipament şi soft. De fapt, situațiile financiare nu sunt disponibile publicului larg, astfel cum cere Directiva 2013/34/UE. 4) Prevederile Directivei 2013/34/UE privind dezvăluirea informației non-financiare nu sunt transpuse integral în Legea nr.113-XVI  din  27.04.2007. Astfel, Raportul conducerii va conține o Declarație nefinanciară care va include informații privind aspectele de mediu, sociale și de personal, privind respectarea drepturilor omului și combaterea corupției. Totodată, entitățile de interes public pasibile prezentării a astfel de declarații vor prezenta utilizatorilor informații relevante și utile cu privire la politicile, riscurile și principalele rezultatele de la aplicarea a astfel de politici. La moment legislația nu prevede dezvăluirea informației nefinanciare în modul și în volumul cerut de Directiva contabilă, fiind solicitată doar includerea „informației privind mediul înconjurător și oportunitățile profesionale ale angajaților” în raportul conducerii. Necesitatea intervenției este dictată de creșterea transparenței și responsabilității față de mediu, societate și personal a entităților de interes public.5) Nu există în Legea nr.113-XVI  din  27.04.2007 prevederi privind raportarea plăților către guvern de către entitățile din industria extractivă sau din sectorul exploatării forestiere care reprezintă o entitate mare sau o entitate de interes public. În raportul actualizat A&AROSC 2013 al Băncii Mondiale ([www.worldbank.org/ifa/rosc\_aa.html](http://www.worldbank.org/ifa/rosc_aa.html)) se menționează că deși în ultimii ani s-a reușit să se îmbunătăţească semnificativ cadrul legislativ în domeniul contabilității, implementarea şi aplicarea reformelor a fost împiedicată de limitări majore legate de capacitate şi resurse. Principalele provocări, evidențiate în raport: (i) cerinţele faţă de transparenţă au fost îmbunătăţite semnificativ, dar respectarea lor încă rămâne nesatisfăcătoare. Serviciul Informațional al Situațiilor Financiare responsabil pentru colectarea şi publicarea situațiilor financiare ale entităților este supraîncărcat cu prea multe responsabilităţi şi are o capacitate şi resurse limitate, ceea ce expune respectarea Legii contabilităţii la risc; (ii) Legea Contabilității nu reflectă transpunerea unor părți importante din *acquis-ul communautaire*; (iii) calitatea situațiilor financiare nu este una uniformă; (iv) aranjamentele de guvernare ale societăţilor pe acţiuni, în particular ale entităților de interes public (EIP), trebuie să fie îmbunătățite pentru a întocmi situații financiare mai calitative; (v) principalele entități aflate în proprietatea statului și care în esență sunt de interes public, nu sunt clasificate ca entități de interes public.  |
| **3. Stabilirea obiectivelor** |
| Scopul şi obiectivele acţiunilor de reglementare este ca prin intermediul acestor reglementări să se asigure:1. Reglementarea clasificării entităților în entități micro, mici, mijlocii și mari corespunzător următoarelor criterii: numărul mediu al salariaților în perioada de gestiune, totalul activelor și veniturile din vînzări la finele perioadei de gestiune care să asigure că obligațiile în domeniul contabilității și raportării financiare care revin entităţilor sînt atît necesare cît și proporționale mărimii lor;
2. Ordonarea cerințelor de prezentare a informațiilor în nota explicativă, care vor varia în funcție de categoria entităților;
3. Reducerea cheltuielilor administrative legate de pregătirea și publicarea situațiilor financiare pentru entitățile micro și mici;
4. Entitatea de interes public care corespunde criteriilor stabilite pentru entitățile mari și a căror număr mediu al salariaților în perioada de gestiune depășește 500 salariați, sînt obligate să includă în raportul conducerii o declarație nefinanciară.
5. Creșterea volumului dezvăluirilor odată cu creșterea mărimii entității;
6. Reducerea numărului de opțiuni disponibile referitor la recunoaștere, evaluare și prezentare a elementelor contabile în situații financiare precum și crearea unui regim al entităților mici armonizat în mare măsură cu limitarea cantității informațiilor ce pot fi solicitate de la entitățile mici în situațiile financiare anuale;
7. Instituirea bazei legale privind raportarea plăților către Guvern de către entitățile mari sau de interes public din industria extractivă sau din sectorul exploatării forestiere;
8. Stabilirea bazei juridice necesare pentru elaborarea și aprobarea regulilor speciale privind ținerea contabilității și, după caz, raportarea financiară de către persoanele fizice care desfăşoară activitate de întreprinzător.
 |
| **4. Identificarea opţiunilor** |
| Impacturi negative ca urmare a intervenției statului la etapa elaborării AIR nu au fost identificate. Pentru soluţionarea problemelor identificate privind reglementarea contabilității și raportării financiare în conformitate cu prevederile Directivei 2013/34/UE, au fost identificate următoarele opţiuni:*Opţiunea 1* – „a nu face nimic”;*Opţiunea 2* –„introducerea unor modificări în Legea nr.113-XVI  din  27.04.2007”;*Opţiunea 3 -* „stabilirea cadrului juridic armonizat cu *aquis-ul communautaire* a domeniului contabilităţii și auditului”. |
| **5. Analiza şi compararea opţiunilor** |
| **Opţiunea 1 – „a nu face nimic”:**Această opţiune presupune aplicarea în continuare a Legii nr.113-XVI  din  27.04.2007. Dacă este aleasă această opţiune, nu va fi realizat angajamentul de transpunere în legislaţia naţională a prevederilor *acquis-ului communautaire* în domeniul contabilității și auditului, iar situaţia în domeniu nu se va îmbunătăți și nu va avansa aşa cum este descris în compartimentul „Definirea Problemei”.Beneficiile opţiunii 1. Această opţiune nu va aduce beneficii.Costurile opţiunii 1. Costurile acestei opţiuni în perspectiva în care povara asupra mediului de afaceri va rămîne în continuare neproporțională, pot fi substanţiale, acestea avînd aspectul atît financiar cît și nefinanciar (comparabilitatea redusă a informației din situațiile financiare, prezentarea insuficientă a dezvăluirilor, lipsa unei platforme calitative de luare a deciziilor economice în baza situațiilor financiare, etc.)Riscurile opţiunii 1: Nerealizarea măsurilor prevăzute de Acordul de Asociere și nearmonizarea cadrului normativ intern cu aquis-ul comunitar.**Opţiunea 2 - „introducerea unor modificări în Legea nr.113-XVI  din  27.04.2007”.**Această opţiune presupune menținerea în vigoare a Legii nr.113-XVI  din  27.04.2007, însă cu inserarea în ea a unor modificări şi completări. Costurile opţiunii 2 sînt similare costurilor opţiunii 3. Beneficiile opţiunii 2. Schimbările introduse de această opţiune vor avea, în esenţă, beneficii similare celor pe care le presupune opţiunea 3. Riscurile opţiunii 2. Dacă este aleasă această opţiune, va fi realizat angajamentul de transpunere în legislaţia naţională a prevederilor acquis-ului comunitar în domeniul contabilităţii. Însă, pornind de la faptul că toate prevederile Directivei privind contabilitatea trebuie să fie transpuse, o mare parte din textul actual al Legii nr.113-XVI  din  27.04.2007 va fi afectat de modificări şi completări. Mai mult, pornind de la natura soluţiilor de reglementare propuse, va trebui schimbată şi structura acestui act legislativ. Prin urmare, opţiunea modificării Legii nr. nr.113-XVI  din  27.04.2007 nu este optimală. **Opţiunea 3 - „stabilirea cadrului juridic armonizat cu aquis-ul comunitar a domeniului contabilităţii și raportării financiare”.**Această opţiune presupune adoptarea proiectului Legii contabilităţii. Schimbările introduse de această opţiune, precum şi efectul de la aceste schimbări sunt următoarele: 1. Cadru legislativ armonizat integral;
2. Reducerea poverii administrative inutile asupra entităţilor, în special pentru cele micro și mici, inclusiv - cerințe simplificate față de raportarea financiară;
3. Reducerea cheltuielilor administrative legate de pregătirea, auditarea şi publicarea situaţiilor financiare, în special pentru entităţile micro și mici;
4. Cerințe minime de dezvăluire a informației în situațiile financiare pentru entitățile micro și mici, creşterea dezvăluirilor odată cu creșterea mărimii entităţii;
5. Crearea unui regim al entităţilor micro și mici armonizat în mare măsură cu cerința de limitare a cantităţii informaţiilor ce pot fi solicitate pentru prezentarea în situaţiile financiare anuale care prevede întocmirea situațiilor financiare prescurtate sau simplificate față de situațiile financiare complete care se vor întocmi de către celelalte tipuri de entități.

Beneficiile opţiunii 3:***Beneficii pentru entităţi.*** 1. Pentru entitățile micro proiectul prevede întocmirea unui set al situațiilor financiare prescurtate, iar pentru entitățile mici un set  al situațiilor financiare simplificate. Estimativ, numărul entităților care vor întocmi situații financiare prescurtate va fi de 46856, iar numărul entităţilor care vor întocmi situaţii financiare simplificate – 3838.

La moment, Legea contabilităţii (în art.29, alin.(2)) prevede două tipuri de situaţii financiare: complete şi simplificate.Conform art.15 alin.(2) din Legea contabilităţii situaţii financiare simplificate întocmesc entităţile care corespund următoarelor criterii pentru perioada de gestiune precedentă:a) numărul mediu scriptic al salariaţilor nu depăşeşte 9 persoane; b) veniturile din vînzări nu depăşesc 3 milioane lei; şi c) valoarea contabilă totală (de bilanţ) a activelor la data raportării nu depăşeşte 3 milioane lei.Celelalte entităţi întocmesc situaţii financiare complete. 1. Cerinţe simplificate faţă de documentele primare, excluderea necesităţii semnăturii în cazul documentelor întocmite prin utilizarea sistemelor informaţionale computerizate pentru documentele care nu sînt documente primare cu regim special.

Astfel, Legea contabilităţii în vigoare stabileşte că toate documentele primare urmează să fie semnate, inclusiv cele întocmite în formă electronică. În schimb, proiectul legii contabilităţii prevede excepţia de semnare a majorității documentelor primare întocmite prin utilizarea sistemelor informaţionale computerizate. Totodată, proiectul legii clarifică anumite situaţii care pe parcursul anilor generau nedumerire în rîndul contabililor (de exemplu: corectarea greşelilor în documentele primare, au fost excluse unele sintagme care creau confuzie precum - documente privind datorii financiare, etc).1. Extinderea termenului de prezentare a situațiilor financiare pentru entități, altele decât entităţile de interes public.

La moment, termenul de prezentare a situațiilor financiare pentru entități este prevăzut de art.38 din Legea contabilităţii, potrivit căruia: entităţile care aplică sistemul contabil în partidă dublă, cu excepţia entităţilor de interes public şi a instituţiilor publice, sînt obligate să prezinte:a) situaţii financiare anuale proprii şi consolidate în termen de 90 de zile următoare anului de gestiune; b) situaţiile financiare proprii ale entităţii-mamă şi situaţiile financiare consolidate ce reprezintă situaţii financiare integrale la una şi aceeaşi dată; Entităţile de interes public sînt obligate să prezinte: a) situaţii financiare semianuale proprii pentru primul semestru în termen de 30 de zile următoare semestrului de gestiune; b) situaţii financiare anuale proprii şi consolidate în termen de 120 de zile următoare anului de gestiune; c) situaţiile financiare proprii ale entităţii-mamă şi situaţiile financiare consolidate ce reprezintă situaţii financiare integrale la una şi aceeaşi dată. Termenul concret de prezentare a situaţiilor financiare pentru fiecare entitate se stabileşte de Serviciul situaţiilor financiare.Proiectul Legii contabilităţii va extinde termenul de prezentare a situaţiilor financiare pentru entităţile, altele decit entităţile de interes public pînă la 120 zile. Totodată au fost excluse situaţiile financiare semianuale pentru entităţile de interes public numai entităţile de interes public tranzacţionate pe piaţa reglementată vor prezenta situaţii financiare semianuale, însă conform cerințelor Legii cu privire la piaţa de capital.  1. Minimizarea cheltuielilor aferente întocmirii, prezentării și publicării situațiilor financiare, creșterea eficienței activității personalului antrenat în aceste procese. Odată cu implementarea Depozitarului public, se va crea platforma de prezentare a situaţiilor financiare în formă electronică, ceea ce va exclude necesitatea deplasării contabililor la Oficiile teritoriale ale Biroului Naţional de Statistică, evitarea aşteptărilor în rînd etc. astfel prezentarea situaţiilor financiare va fi mai facilă. Totodată, dacă entităţile micro vor avea dreptul de a întocmi situaţii financiare prescurtate - va fi nevoie de mai puţin timp pentru a le întocmi.
2. Se va asigura comparabilitatea datelor din situațiile financiare ale entităților autohtone cu cel din spațiul comunitar. Astfel, entitățile autohtone vor fi mai atractive în vederea participării în tranzacții de achiziție și de fuziune, atragerea investițiilor, etc. Din tabelul de transpunere a Directivei 2013/34/UE reiese că cerințele de dezvăluire a informaților în note la situații financiare precum şi formatul situațiilor financiare nu sunt întocmai conforme cerinţelor Directivei. Practic toate entitățile trebuie să dezvăluie același volum de informații, pe cînd proiectul de lege prevede cerințe diferențiate de dezvăluire în funcție de categoria entității. Actualmente, conform prevederilor anexelor 6 și 7 din SNC „Prezentarea situațiilor financiare” aprobat prin ordinul ministrului finanțelor nr.118 din 06.08.2013 sunt necesare dezvăluiri conform a 39 de indicatori pentru majoritatea entităților cu excepția celor clasificate conform prevederilor art. 15 din actuala Lege a contabilității, în număr de aproximativ 29 100 entități, iar conform proiectului de lege cerințele minime de dezvăluire pentru entitățile micro și mici sunt de 10 indicatori și cerința e aplicabilă pentru 98,8% entități.
3. Ca urmare, va crește credibilitatea în raportarea financiară, respectiv va creşte accesul la finanțare atît din interior cît și exterior.

***Beneficii pentru stat.*** 1. Reducerea poverii administrative asupra entităților micro și mici (reducerea cerințelor de raportare) - respectiv încurajarea businessului mic. Astfel, la moment multe din entităţile micro şi mici, care depășesc criteriile prevăzute de art. 15 alin. (2) din Legea contabilităţii sunt obligate să întocmească situaţii financiare complete. Proiectul legii extinde aceste criterii şi, totodată, prevede situaţii financiare prescurtate, adaptate cerințelor businessului mic.
2. Reducerea cheltuielile administrative legate de pregătirea și publicarea situațiilor financiare. Odată cu implementarea Depozitarului public, şi crearea platformei de prezentare a situaţiilor financiare în formă electronică vor fi mai puține persoane responsabile de recepționarea situațiilor financiare de la entități.
3. Creșterea gradului de transparență și a cerințelor de dezvăluire pentru entități în dependență de mărimea lor, inclusiv pentru entitățile de interes public. Este de menționat că adoptarea proiectului Legii contabilității nu va influența numărul entităților care vor ține evidență în partidă simplă sau dublă, dar se va face o clasificare a entităților, conform criteriilor menționate în tabel, în dependență de aceasta se vor întocmi seturi diferite de situații financiare, totodată în dependență de mărimea entităților vor crește cerințele de dezvăluire, ceea ce nu este asigurat prin Legea nr. 113-XVI  din  27.04.2007. Astfel, clasificarea tuturor entităţilor în cîteva categorii va permite şi creşterea graduală a nivelului de dezvăluire. Creşterea gradului de transparenţă va creşte datorită faptului că entităţile micro şi mici vor dezvălui informațiile pe ”puterea” lor de prezentare, deoarece la moment în pofida faptului că unele din cerințe sînt prevăzute, ele nu sînt respectate. Totodată, în proiectul legii, pentru entitățile mari, entităţile de interes public, entitățile din industria extractivă sau din sectorul exploatării forestiere, respectiv acele entități care prezintă interes atît pentru stat cît şi pentru societate, sunt prevăzute cerințe extinse de dezvăluire. Astfel informaţiile nu se vor limita doar la aspectele financiare ale activității entității, dar vor include și o analiză a aspectelor sociale şi de mediu, necesară pentru înțelegerea dezvoltării, a performanței sau a poziției financiare.

***Beneficii pentru utilizatorii situațiilor financiare (fondatori, angajați, organe de stat, creditori, investitori, etc.)*** 1. Se va asigura o transparență semnificativ mai bună a informațiilor din situațiile financiare, totodată va apărea posibilitatea accesării și utilizării situațiilor financiare, rapoartelor conducerii și rapoartelor auditorilor, după caz, de către diverși utilizatori de informație prin intermediul Depozitarului public al situațiilor financiare.
2. Situațiile financiare, raportul conducerii și raportul auditorului entităților supuse auditului obligatoriu se vor plasa pe pagina web a entităților și vor fi disponibile publicului.
3. Va fi disponibil raportul conducerii entităților mijlocii, mari și entităților de interes public care prezintă un interes sporit pentru creditori și potențiali investitori deoarece acesta va fi unul complex și va prezenta poziția entităților, dezvoltarea și performanța activităților acesteia, o analiză a activității, etc.

Costurile opţiunii 3:Această opțiune presupune anumite costuri pentru entități și pentru stat. În partea ce ține de costurile pentru entități, de fapt concluzia generală este că odată cu punerea în aplicare a legii, în timp, costurile se vor micșora. Aceasta deoarece se va simplifica contabilitatea și raportarea la entitățile mici, iar pentru celelalte categorii de entități va rămîne neschimbată. În perioada ce urmează punerii în aplicare a legii, costurile pentru entități şi pentru stat ale acestei opțiuni pot fi legate de următoarele: * Costurile aferente instruirii contabililor privind noua Lege a contabilității, modificările SNC si alte acte normative aferente sunt estimate la 12,4 milioane lei,care vor fi suportate nemijlocit de entități. Pentru evaluarea cheltuielilor de instruire, grupul de lucru s-a bazat pe anumite estimări. Pornind de la numărul entităților care au prezentat situații financiare la 01.01.2016, clasificate conform criteriilor stabilite în proiectul Legii contabilității, în număr de 51 283 entități, precum și în baza faptului că în unele cazuri un contabil întocmește situațiile financiare pentru 3-4 entități, iar alte entități apelează la companii de prestare a serviciilor de ținere a contabilității, s-a estimat numărul total al contabililor activi de aproximativ 16,5 mii persoane. Conform datelor acumulate de la diverse organizații ce prestează servicii de instruire în domeniul contabilității și auditului, ultima dată cînd s-au modificat standardele naționale de contabilitate au fost instruiți în jur de 5000 persoane. De asemenea, se admite faptul că nu toți contabilii vor merge la cursuri de instruire, întrucît unele persoane se autoinstruiesc. Costul mediu pe piață al unui curs de instruire de 20 ore este de circa 1500 lei. Astfel, datele generalizate privind estimările sunt prezentate în tabelul de mai jos. Costurile totale estimate nu includ alte cheltuieli aferente instruirii cum ar fi procurarea de reviste specializate, cărți și alte materiale de instruire, care sunt suportate oricum de entități și contabili în procesul de instruire continuă.

**Tabel: Estimarea costurilor privind instruirea contabililor în conformitate cu prevederile noi ale Legii contabilității și modificările SNC**

|  |  |  |  |  |  |
| --- | --- | --- | --- | --- | --- |
| **Entități** | **Număr entități la 01.01.2016** | **Nr. mediu contabili** | **Cota contabililor care vor fi instruiți** | **Cost mediu instruire, MDL** | **Cost Total, MDL** |
| **A** | **1** | **2** | **3** | **4** | **5=1x2x3x4** |
| Micro | 46.856 | 0,2 | 50% | 1500 | 7.028.400 |
| Mici | 3.838 | 1 | 50% | 1500 | 2.878.500 |
| Mijlocii | 510 | 5 | 50% | 1500 | 1.912.500 |
| Mari | 79 | 10 | 50% | 1500 | 592.500 |
| **Total** | **51.283** | **X** | **X** | **X** | **12.411.900** |
| * Costurile aferente modificării sistemelor informaționale contabile (în continuare - SIC), care vor fi suportate de entități, ca urmare a implementării Legii contabilității, modificărilor SNC si altor acte normative aferente sunt estimate la 21,7 milioane lei. Estimarea are la bază același număr de entități, care au prezentat situații financiare la 01.01.2016, clasificat conform criteriilor stabilite în proiectul Legii contabilității, în număr total de 51 283 entități. Se admite că majoritatea entităților micro si mici utilizează SIC 1C, astfel estimarea se bazează pe costul mediu de întreținere a acestuia de minimum 1000 lei anual. Pentru entitățile mijlocii și mari, care utilizează diverse SIC, s-a stabilit costul mediu de 20000 lei pentru o entitate mijlocie și de 35000 pentru una mare. Totodată, s-a stabilit că doar 20% din entitățile micro vor suporta astfel de cheltuieli deoarece o bună parte din ele apelează la companii de prestare a serviciilor de ținere a contabilității - respectiv 50% din entitățile mici. Astfel, datele generalizate privind estimările sunt prezentate în tabelul de mai jos.

**Tabel: Estimarea costurilor privind modificarea sistemelor informaționale în conformitate cu prevederile noi ale Legii contabilității și modificările SNC**

|  |  |  |  |  |
| --- | --- | --- | --- | --- |
| **Entități** | **Număr entități la 01.01.2016** | **Cost mediu modificare sistem informațional-contabil** | **Cota entităților care dispun de sisteme informaționale** | **Total Cost** |
| **A** | **1** | **2** | **3** | **4=1\*2\*3** |
| Micro | 46.856 | 1.000 | 20% | 9.371.200 |
| Mici | 3.838 | 1.000 | 50% | 1.919.000 |
| Mijlocii | 510 | 20.000 | 75% | 7.650.000 |
| Mari | 79 | 35.000 | 100% | 2.765.000 |
| **Total** | **51.283** |  |  | **21.705.200** |

 |  |

|  |  |  |  |  |
| --- | --- | --- | --- | --- |
|  |  |  |  |  |

* Modificarea SNC și elaborarea SNC „Prezentarea Situațiilor Financiare Consolidate”. Costurile de modificare a SNC - urilor pentru a asigura concordanța cu proiectul de lege și transpunerea integrală a prevederilor Directivei sunt acoperite de Banca Mondială. Totuși, Ministerul Finanțelor urmează să elaboreze și să pună în aplicare SNC „Prezentarea Situațiilor Financiare Consolidate”, costul estimativ la elaborarea unui SNC, fiind de cca 10000 lei.

 Riscurile opţiunii 3: Intervenția propusă prin elaborarea și adoptarea proiectului Legii contabilității nu presupune careva riscuri pentru realizarea acestuia. |
| **6. Implementarea şi monitorizarea (se completează pentru analiza complexă)** |
| Implementarea prevederilor din proiect va fi realizată de Ministerul Finanţelor, care va elabora propuneri privind aducerea legislaţiei în vigoare în concordanţă cu legea nouă; va aduce actele sale normative în concordanţă cu legea noua; va asigura elaborarea proiectelor de acte normative necesare pentru implementarea prevederilor legii noi. Aducerea actelor normative ale Ministerului Finanţelor în conformitate cu prevederile Legii contabilității în redacție nouă va implica costuri, evaluate aproximativ la suma de 200 mii lei, mijloace bănești care sunt prevăzute în bugetul Ministerului Finanțelor la compartimentul Reforme Contabilitate și Audit. Totodată, Banca Națională a Moldovei, Comisia Națională a Pieței Financiare, organele centrale de specialitate ale administrației publice centrale vor aduce actele sale normative în concordanță cu prevederile legii adoptate. O parte din costurile ce ţin de modificarea SNC - urilor pentru a asigura concordanța cu proiectul de lege și transpunerea integrală a prevederilor Directivei vor fi acoperite în cadrul asistenței tehnice acordate Ministerului Finanțelor în cadrul proiectului regional STAREP al Băncii Mondiale. Totuși, Ministerul Finanțelor urmează să elaboreze și să pună în aplicare SNC „Prezentarea Situațiilor Financiare Consolidate”, costul estimativ la elaborarea acestuia unui SNC, fiind de 75 mii lei. Orice acţiune urmează să fie monitorizată pentru măsurarea eficienţei acesteia. Realizarea Opţiunii 3 va fi evaluată în continuare de către Ministerul Finanţelor fără implicarea unor costuri suplimentare la cele descrise mai sus pentru această opţiune.  |
| **7. Consultarea** |
| Inițial, proiectul a fost consultat public cu toate părțile interesate în cadrul meselor rotunde organizate de Ministerul Finanțelor pe 15 iunie și 22 iulie 2016.Ulterior, proiectul a fost plasat pe pagina web a Ministerului Finanțelor pe data de 5 decembrie 2015 pentru consultarea publică a Autorităților Publice Centrale și părților interesate, termenul limită de prezentare a avizelor de către acestea fiind data de 19 decembrie 2016.Pe data de 15 decembrie 2016 a fost organizată o masă rotundă în incinta Ministerului Finanțelor la care au participat reprezentați ai Băncii Naționale a Moldovei, Comisiei Naționale a Pieței Financiare, Serviciului situațiilor financiare, asociațiilor profesionale și mediului academic. Propunerile și comentariile, acumulate în urma acestor dezbateri au fost introduse în proiectul de lege în măsura în care au fost considerate relevante și conforme obiectului de reglementare.În urma recepționării avizelor de la părțile interesate, nu s-au prezentat obiecții asupra Analizei a impactului de reglementare efectuată la proiectul Legii contabilității. |
| ***Anexe:***1. Nota informativă la proiectul Legii contabilității.
2. Proiectul preliminar de act legislativ.
 |
|   |